text: Voldsomt skuddrama i Vojens
  19 maj 2014 kl. 04.21
  En 29-årig mand skød to andre og derefter sig selv. Den 29-årige og et af ofrene svæver stadig i livsfare.
  To mænd blev skudt af en 29-årig mand i landsbyen Bæk nordvest for Vojens søndag aften, oplyser Syd- og Sønderjyllands Politi.
  Det viste sig, at en 29-årig mand fra Brørup var kommet til en ejendom i landsbyen. Med en medbragt salonpistol skød han mod tre mænd. Den ene - en 27-årig mand - blev ramt overfladisk, mens den anden - en 24-årig mand - fik alvorlige skader. Den tredje - en 27-årig mand - blev ikke ramt. Det var ham, der efterfølgende kunne alarmere politiet.
  Senere på aftenen forsøgte den 29-årige gerningsmand at begå selvmord på en adresse i Holsted ved at skyde sig selv i hovedet. Både han og det 24-årige offer er overført til Odense Universitetshospital.
  De to er stadig i livsfare.
  Syd- og Sønderjyllands Politi oplyser, at der med stor sandsynlighed ikke er tale om et rocker- eller bandeopgør.
  Politiets efterforsker nu motivet til drabsforsøgene og formoder, at det er jalousi, der er årsagen.
  29årig mand skyder søndag v. 17tiden to andre og senere sig selv. Offer og gerningsmand alvorligt kvæstede: http://t.co/UnBMrLFtNi #politidk
  
  